מאיר פרוינדליך 1947 עם מצלמה רוליפלקס

צילום מאיר פרוינדליך הורדת שלטים מקיר הכותל המערבי מלחמת ששת הימים
**מאיר פרוינדליך** (נולד ב-11 בנובמבר 1935) הוא צלם ישראלי. הצילום המפורסם שלו, ביקור ראש ממשלת ישראל דוד בן-גוריון בכותל, מוצג דרך קבע בבית העצמאות שבתל אביב.

ביוגרפיה
--------

פרוינדליך נולד בחיפה, בנם של מרטין (משה) פרוינדליך ומרגוט (פנינה) ריטרבנד, שעלו בשנת 1933 במסגרת העלייה החמישית מגרמניה. גדל בכפר שמריהו ולמד במחזור הראשון של בית הספר היסודי ברנדייס בהרצליה.

לאחר שקיבל מצלמת "בוקסה" כמתנת בר מצווה החל לצלם ולפתח את התשלילים במעבדה שהקים בביתו.

את לימודי התיכון התחיל בקיבוץ מרחביה ובשנת 1950 עבר להתגורר בביתה של דודתו בחולון ולמד את מקצוע הצילום לדפוס בהוצאת א. לוין אפשטיין בבת ים.

בשנת 1953 התגייס כצלם צבאי ביחידת ההסרטה של צה"ל והמכללה הבין-זרועית לפיקוד ולמטה, ולאחר שחרורו משירות סדיר המשיך לשרת במילואים כצלם עבור במחנה גדנ"ע ובמחנה. במהלך מלחמת ששת הימים תיעד במצלמתו את הפריצה לעיר העתיקה וכיבוש הכותל המערבי והנציח את ביקורו של דוד בן-גוריון בכותל, צילום המוצג כיום בבית העצמאות שבתל אביב.

לאחר השירות הצבאי השתלב פרוינדליך כצלם דפוס שקע בעיתון דבר וכצלם סטילס בעיתון דבר לילדים. הוא צילם את תמונות השער למוסף השבועי דבר השבוע ודבר לילדים. הוא עסק כצלם דפוס אופסט בהוצאת הספרים מסדה, וכן שימש כמדריך לצילום דפוס אופסט של חברת פלווקו, נציגת אגפא(אנ') בישראל. הוא פרש מתפקידו בגיל 78, ולאחר מכן היה סוכן של חברת סיטקו עד גיל 83. כמו כן היה פרוינדליך חבר בהתאחדות הצלמים בישראל מאז שנות ה-70.

תערוכות
-------

בשנת 1961 הוצג צילום שצילם בתערוכה בבית סוקולוב.

תערוכה ראשונה של צילומיו התקיימה בתחילת 1965 בחולון ומשם נדדה לרמת גן, כפר שמריהו וקריית אונו. על צילומיו נכתב בעל המשמר:  

"אין הוא אוהב לצלם דווקא בני-אדם; הוא מחפש את החי והדומם, ומנסה לשוות לו משמעות בעזרת מצלמתו. במיוהד אוהב מ. פרוינדליך שורשי עצים וגזעים."

לאחר מלחמת ששת הימים הוצגה תערוכה של 40 צילומים שלו מהמלחמה.

בשנת 2006 הוצגה תמונה שלו **הזמר האילם** בתערוכה של גמלאים במשכן הכנסת.

צילומיו הוצגו בתערוכות רבות לאורך השנים.

### תערוכות יחיד

* 1965 - **הדמות והדומם בישראל**, יד לבנים בחולון, רמת גן, כפר שמריהו וקריית אונו
* 1967 - **המערכה על כיבוש ירושלים**, יד לבנים בחולון
* 2013 - **כחול הים**, מרכז וייל, כפר שמריהו

### תערוכות קבוצתיות

* 1961 - תערוכת צילומים לזכרם של רוברט קאפה ודוד סימור, בית העיתונאים על שם סוקולוב, תל אביב
* 1966 - **מראות הנגב**, בית התרבות ברמת גן

ספרים
-----

### צילומים בספרי מלחמות ישראל

* **המלחמה לשלום** - הוצאת דקל 1976
* **מלחמת ששת הימים** - הוצאת פיקוד המרכז 1967
* **קסדות אל פני ירדן** - כתב שאול הון, מאיר פרוינדליך, הוצאת מעריב 1968

### צילומים באלבומים

* **שנתון ישראל לאומנות הצילום** בין השנים 1963–1966
* **צלמי המילניום ישראל 2000**
* **אלבום הצלמים: ישראל 2006**

חיים אישיים
-----------

פרוינדליך נשוי לג'קלין כהן מאז 8 באוקטובר 1958. השניים מתגוררים בכפר שמריהו והורים ל-3 ילדים.

קישורים חיצוניים
----------------

ויקישיתוף מדיה וקבצים בנושא **מאיר פרוינדליך** בוויקישיתוף

הערות שוליים
------------

1. ↑  הצלם מאיר פרויינדליך (@meir\_freundlich\_photos) • Instagram photos and videos, באתר www.instagram.com
2. ↑  אלוף חיים הרצוג ודוד בן גוריון בכותל המערבי (צילום: מאיר פרוידלייך/לע"מ), באתר דבר העובדים בארץ ישראל
3. ↑  מרטין פרוינדליך ז"ל, דבר, 20 במרץ 1983
4. 1 2  ש. אשר, צילומים של מאיר פרוינדליך, על המשמר, 26 בפברואר 1965
5. ↑  אורי קיסרי, הפיוט של הצלמניות, מעריב, 23 בנובמבר 1961
6. ↑  תערוכת צילומים של י. פרוינדליך, על המשמר, 28 ביולי 1965
7. ↑  באולם בית יד לבנים בחולון, דבר, 8 בדצמבר 1967
8. ↑  נבחרו 55 צילומים לתערוכה מתוך 449 צילומים של 71 צלמים
9. ↑  הוענקו הפרסים ע"ש קפקא - שים, דבר, 16 בנובמבר 1961